– Andre har hytte og to biler. Vi har tre barn med regulering, sier ei mor NRK har snakket med. I flere år har familien betalt flere tusen kroner hver måned til barnas kjeveortoped.

Hun har ikke lyst å stå frem, siden barna blir mobbet for tennene. De er arvelig belasta med moras bittfeil, og helt nødt til å ha regulering.

– Jeg synes det virker veldig merkelig at det skal være så dyrt for noe plast og metall. Ofte er de bare inne i fem minutter og strammer.

Det er ikke uvanlig at prisen per barn kommer opp i over 40.000 kroner. Folketrygden betaler en viss prosent av en statlig takst, mens behandlerne gjerne tar det dobbelte av taksten. Mellomlegget må foreldrene betale.

– Vi har ingen lovlige måter å stoppe det på. Så enkelt er det, sier Per Lüdemann, seniorrådgiver i Helsedirektoratet.

Les også: Tannregulering kan bli dyrere

Nekter å oppgi priser

Allerede i 2014 foreslo Helsedirektoratet å flytte finansieringen over i den offentlige tannhelsetjenesten for barn og ungdom – slik den er i de andre nordiske landene.

Per Lüdemann, seniorrådgiver i Helsedirektoratet, sier kjeveortopeder er den eneste spesialistgruppen hos tannlegene som behandler barn og ungdom med stønad fra folketrygden og samtidig fritt kan sette egne priser. Foto: Kari Jeppestøl Arntzen / NRK

– Da ville vi ha sluppet mange av disse problemene her, mener Lüdemann.

«Problemet» er at tannlegeforeningen ikke har noen avtale med staten om pris, og kjeveortopedene kan dermed ta betalt hva de vil. Samtidig får de refusjon fra folketrygden.

Under halvparten av kjeveortopedene oppgir prisene sine offentlig på nettsiden «hvakostertannlegen.no», slik de er pålagt, sier Lüdemann.

Høyre vil rydde opp

Det er politikerne som til syvende og sist må på banen, og Høyre mener tida er kommet.

Sveinung Stensland, helsepolitisk talsmann i Høyre, mener det er behov for en opprydning for at foreldre skal unngå prissjokk. Foto: Stortinget

– Vi trenger en opprydning, og jeg mener det må på plass en avtale mellom tannlegeforeningen og staten for å få regulert prisene, sier Høyres helsepolitiske talsmann, Sveinung Stensland.

Han tror det presser seg frem fast prissetting hos de private for å unngå at det offentlige tar over.

– Nå er det satt i gang et arbeid, og et utvalg skal se på prioriteringene blant annet i tannhelsetjenesten.

SVs helsepolitiske talsmann, Nicholas Wilkinson mener løsninga er å la tannhelse bli en del av egenandelsordningen og likestille den med legebesøk. Dette vil partiet foreslå i Stortinget.

SVs helsepolitiske talsmann, Nicholas Wilkinson, vil ta opp med statsråden hva som må gjøres for å hindre at ingen mister økonomisk støtte til tannregulering. Foto: Gorm Kallestad / NTB scanpix

– Klasseforskjellene lyser mot deg når de må smile. Folk med ødelagte og skjeve tenner viser ofte at de er fattigere.

Går med millionoverskudd

Leder for Norsk kjeveortopedisk forening, Jon Egil Tønnevold Fiane, mener dagens ordning fungerer godt.

Leder for Norsk kjeveortopedisk forening, Jon Egil Tønnevold Fiane, mener dagens ordning gir en stabil bemanning av spesialister og sikrer pasientene best tilgang på relativt lik behandling til relativ lik pris over hele landet. Foto: privat

– Det kan sikkert gjøres forbedringer, men en fullstendig omgjøring av systemet blir dyrere for oss alle og vil gi et dårligere tilbud til pasienten.

– Mange kjeveortopeder går med solide millionoverskudd – er det en lukrativ bransje?

– Det skal ikke stikkes under en stol at det er gode ordninger for tannlegevirksomhet generelt i Norge, og vi ser at det er medlemmer hos oss som har gode overskudd ved sine klinikker, sier Fiane.

Les også: